
VIEŠOSIOS ĮSTAIGOS INOVACIJŲ AGENTŪROS

INFORMACINIŲ IR RYŠIŲ TECHNOLOGIJŲ DARBO GRUPĖS
SUSITIKIMO PROTOKOLAS

2026 m. birželio 18 d. Nr. 10
Vilnius
  
  
Susitikimas vyko 2026 m. birželio 18 d. 10 – 12 val. kontaktiniu būdu Inovacijų agentūroje (J. Balčikonio g. 3, Vilnius). Susitikimo metu buvo darytas garso įrašas. Tai buvo 10-asis IRT darbo grupės susitikimas.  
  
Dalyvavo: 

1. Lukas Fabijonavičius, Inovacijų agentūros Proveržio departamento ICT Lab skyriaus vadovas (Darbo grupės vadovas );
2. Virginijus Dirma , Infobalt asociacijos direktoriaus pavaduotojas;   
3.  Linas Petkevičius, Dirbtinio intelekto asociacijos prezidentas;   
4.  Asta Kazlauskienė, Transporto inovacijų asociacijos strateginių partneryščių ir komunikacijos vadovė; 
5. Romanas Matulis, Baltic Film & Creative Tech klasterio koordinatorius;  
6.  Andrius Bartminas, Privačios blokų grandinių laboratorijos „SUPER HOW?“ vadovas ir Blockchain kompetencijų centro "Blockchain Lithuania" atstovas;     
7.  Antanas Čenys, Vilniaus Gedimino technikos universiteto profesorius;  
8. Leonas Balaševičius, Kauno technologijos universiteto Mokslo departamento direktorius;  
9.  Benediktas Girdvainis, Ekonomikos ir inovacijų ministerijos Inovacijų politikos skyriaus patarėjas;  
10. Aurelija Bakutienė, ICT Lab srities vadovas;  
11. Povilas Bacevičius, Asociacijos „Vienaragiai LT“ atstovas;  
12. Rytis Jadzevičius, Lietuvos žaidimų kūrėjų asociacijos (LŽKA) vadovas. 
13. Deividas Petrulevičius, Lietuvos mokslų tarybos „Europos horizonto“ programos NCP
 

Kiti dalyviai (nepriklausantys darbo grupei): 
 
1. Ieva Budrienė, Lietuvos mokslų tarybos „Europos horizonto“ programos NCP 
2. Vilius Šlapelis, Inovacijų agentūros ICT Lab skyriaus koordinatorius; 
3. Tauras Jonaitis, Inovacijų agentūros ICT Lab koordinatorius; 
4. Alina Gineitytė, Inovacijų agentūros ICT Lab skyriaus koordinatorius.
5. Romanas Zontovičius, Inovacijų agentūros AI Hub vadovas
 
DARBORVARKĖ: 
1. Nacionalinių DI strateginių gairių 2026–2030 m. įgyvendinimo veiksmų plano aptarimas:
a. 4.1.2. Tikslinių finansavimo priemonių kūrimas
b. 4.2.3. Supažindinti Lietuvoje veikiančius subjektus su ES finansavimo priemonėmis bei konsultuoti paraiškų teikimo procese 
c. 4.3. Sukurti aiškią ir palankią DI reguliacinę sistemą
d. 1.3. Stiprinti aukšto lygio DI kompetencijas prioritetinėse srityse
e. 2.3.2. Sukurti tvarią kibernetinio saugumo ekosistemą, užtikrinančią duomenų ir technologijų infrastruktūros apsaugą
Susitikimo eiga ir aptarti klausimai

1. Tikslinių finansavimo priemonių kūrimas

Vilius Šlapelis pristatė esamus veiksmus šiai iniciatyvai nacionalinių DI strateginių gairių 2026-2030 m. veiksmų plane:
· DI čekiai įmonėms DI programinės įrangos naudojimui ir diegimui (iki 50 000 eurų).
· DI čekiai įmonėms DI fizinės įrangos diegimui (100 000 - 500 000 eurų).
· Finansavimo kvietimai DI sprendimų vystymui (100 000 - 500 000 eurų).
· Finansavimo kvietimai DI diegimui didelėse įmonėse (2 000 000).

Darbo grupės narių ir ekspertų pastebėjimai/siūlymai:

Įtraukti EDIH konsultacijas prie veiksmo, kurio tikslas – konsultuoti įmones, vertinant jų pasirengimą naudoti ir diegti dirbtinį intelektą. EDIH veikla baigsis 2028 m., todėl svarbu užtikrinti, kad vėliau konsultacijas perimtų „LitAI“ ir procesas nenutrūktų.
Finansavimo priemonės turėtų būti paskirstomos pagal įmonių dydį ir technologinį pasirengimą. Jei finansavimo priemonės nėra didelės, ypač svarbus tampa finansavimo suteikimo greitis. Siūloma, kad įmonės, kurios jau yra praėjusios EDIH, „LitAI“ ar „FuF“ programas, gautų „fast-track“ galimybę pretenduoti į mažesnės apimties finansavimo priemones. Benediktas Girdvainis pasiūlė finansavimo priemones segmentuoti startuoliams, MVĮ ir didelėms įmonėms.
Finansavimas infrastruktūrai, analogiškai tai, kuri teikiama per „LitAI“, turėtų būti skiriamas tik tais atvejais, kai „LitAI“ infrastruktūros nepakanka.
Linas Petkevičius pasiūlė vertinti įmonės potencialą pagal jos kuriamo produkto potencialios rinkos dydį.
Antanas Čenys pabrėžė būtinybę prioritetą skirti žemesnės technologinės pažangos įmonėms, kurių sukuriama pridėtinė vertė vienam apdraustajam, diegiant dirbtinį intelektą, galėtų augti labiausiai. Pagrindinis klausimas – kokiomis proporcijomis toks skatinimas turėtų būti taikomas.
Romanas Matulis atkreipė dėmesį, kad kūrybinės industrijos (creative technologies) šiuo metu strategijoje beveik neatsispindi, nors iš esmės tai yra tokia pat horizontali sritis kaip ir IRT – turinys ir kūryba persmelkia daugybę sričių (mediciną, švietimą ir kt.). Būtų prasminga apsvarstyti galimybę kūrybines industrijas / kūrybines technologijas įtraukti į strategines gaires kaip atskirą, horizontalią sumanios specializacijos sritį, nes šiuo metu ji lieka mažai pastebėta
Išvada: esamos priemonės iš esmės atliepia poreikius. Pagrindinis klausimas išlieka, kokiomis proporcijomis finansavimas bus paskirstomas pagal įmonių dydį ir technologinį pasirengimą.

2. Supažindinti Lietuvoje veikiančius subjektus su ES finansavimo priemonėmis bei konsultuoti paraiškų teikimo procese

Aurelija Bakutienė pristatė esamus veiksmus šiai iniciatyvai nacionalinių DI strateginių gairių 2026-2030 m. veiksmų plane:
· ES DI finansavimo galimybių žemėlapio sukūrimas ir reguliarus atnaujinimas.
· Tikslinių konsultacijų ES DI projektų paraiškoms teikimo paslaugų sukūrimas.
· Kofinansavimo mechanizmo sukūrimas Lietuvos subjektams, dalyvaujantiems ES DI projektuose.
· ES DI finansavimo komunikacijos ir informavimo kampanija.

Darbo grupės narių ir ekspertų pastebėjimai/siūlymai:

Antanas Čenys išsakė poziciją, kad dokumentų analizei, ataskaitoms turėtų būti naudojami DI įrankiai, tai trumpina laiko sąnaudas ir leidžia geriau išanalizuoti dokumentų turinius. Siūloma svarstyti agento (chat boto) kūrimo veiklas. 
Deividas Petrulevičius atkreipė dėmesį, kad reikėtų įvertinti pateiktos problematikos analizę, pabrėžė, kad veiklos neturėtų būti dubliuojamos su jau vykdomis kitų institucijų veiklomis. 

Leonas Balasevičius atkreipė dėmesį, kad būtina stiprinti Nacionalinių kontaktinių asmenų kompetencijas, mažinti biurokratijos naštą kai projektams taikomas Europos Komisijos ir kitų fondų kofinansavimo mechanizmas. 
Asta Kazlauskienė pasiūlė svarstyti galimybę įtraukti organizacijų narystės mokesčių kompensavimą kaip vieną iš galimų iniciatyvų. Tokia priemonė galėtų paskatinti įmones ir organizacijas aktyviau įsitraukti į nacionalinių bei tarptautinių asociacijų, klasterių ir profesinių tinklų veiklą. Narystė šiose organizacijose suteikia galimybes plėsti partnerystes, dalyvauti bendruose projektuose, keistis gerąja praktika, gauti naujausią informaciją apie sektoriaus aktualijas bei didinti Lietuvos organizacijų matomumą tarptautiniu mastu. Todėl narystės mokesčių kompensavimas galėtų tapti veiksminga priemone, stiprinančia organizacijų tarptautiškumą, bendradarbiavimą ir konkurencingumą. 
Romanas Matulis pritarė daliniam tarptautinių narysčių mokesčio kompensavimui ir pabrėžė jų svarbą organizacijų veikloje
Ieva Budrienė pritarė A. Kazlauskienės pasiūlymui bei atkreipė dėmesį, kad reikėtų užtikrinti aktyvų Lietuvos atstovavimą tarptautinių programų kūrimo  metu (dalyvauti darbo grupėse). 

3. Sukurti aiškią ir palankią DI reguliacinę sistemą
 
Romanas Zontovičius pristatė esamus veiksmus šiai iniciatyvai nacionalinių DI strateginių gairių 2026-2030 m. veiksmų plane:

· Tęsti ir išplėsti nacionalinės DI reguliacinės smėliadėžės veiklas ir jų prieinamumą Lietuvos MVĮ, didelėms įmonėms, ES ir trečiųjų šalių įmonėms.
· Sukurti konkretiems sektoriams pritaikytas, specializuotas DI reguliacinės aplinkas.
· Stiprinti nacionalinį ir tarptautinį bendradarbiavimą DI reguliacinių smėliadėžių srityje.
· Pozicionuoti Lietuvą kaip vieną iš pirmaujančių Europos jurisdikcijų praktiniam ES Dirbtinio intelekto akto (EU AI Act) įgyvendinimui ir DI sprendimų testavimui per nacionalinės DI reguliacinės smėliadėžės iniciatyvą.

Darbo grupės narių ir ekspertų pastebėjimai/siūlymai:

Andrius Bartminas pasiūlė pasikonsultuoti su Lietuvos banku dėl Fintech smėliadėžes, nes jo nuomone nebuvo aiški smėliadėžės pridėtinė vertė. Todėl turi būti aiški vertė įmonei dalyvaujant DI reguliacinėje smėliadėžėje.
Linas Petkevičius ir Povilas Bacevičius pasiūlė apsvarstyti užsienio įmonių galimybę dalyvauti nacionalinėje DI smėliadėžėje bei pasiūlė Lietuvos pirmininkavimo metu organizuoti susitikimą Lietuvoje su AI Office atstovais. Tai galėtų būti viena iš projekto veiklų. 
Povilas Bacevičius atkreipė dėmesį, kad visoms Europos Sąjungos valstybėms narėms teks susikurti ir įgyvendinti savo DI smėliadėžes, todėl kyla klausimas, kuo Lietuvos smėliadėžė galėtų būti patrauklesnė potencialiems klientams iš kitų valstybių, įskaitant ne ES šalis. Buvo išsakyta nuomonė, kad esama rizika, jog smėliadėžė patenkins tik nedidelio skaičiaus vietinių įmonių poreikius, užuot tapusi instrumentu, padedančiu pritraukti technologines įmones ir iš kitų valstybių.
Investuok Lietuvoje komentaras pateiktas el. paštu: „Dėl rodiklių reikšmių – ar teisingai suprantame, kad nurodytas skaičius (60 įmonių) žymi minimalų planuojamą aptarnauti įmonių skaičių, o ne maksimalų tikslą? Jei taip, siūlytume tai aiškiau įvardinti formuluotėje, kad nekiltų interpretacija, jog veikla bus ribojama pasiekus nurodytą rodiklį.
Prie numatytų sektorinių aplinkų, be sveikatos, „fintech“ ir „edtech“, siūlytume įtraukti ir pažangios gamybos sektorių. Įmonės, kurių produktams taikomi kiti ES reguliavimo aktai (pvz., Machinery Regulation), integruodamos DI sprendimus į savo gaminius turės atlikti Annex I sertifikavimo procedūras. Todėl matytume reikšmingą naudą turint atskirą aplinką ir tokių sprendimų testavimui bei atitikties vertinimui.
Būtume dėkingi, jei galėtumėte plačiau pakomentuoti planuojamo bendradarbiavimo tinklo tikslą ir veikimo modelį. Ar pagrindinis dėmesys bus skiriamas gerųjų praktikų apsikeitimui, ar numatomos ir papildomos vertės kūrimo priemonės dalyviams?
Taip pat, siūlytume papildyti veiksmų planą atskira priemone, skirta Lietuvos pozicionavimui AI Sandbox srityje iš tarptautinės rinkodaros ir komunikacijos perspektyvos. Matome potencialą šią iniciatyvą panaudoti stiprinant Lietuvos matomumą kaip vienos iš pirmaujančių jurisdikcijų praktiniam AI Act įgyvendinimui ir inovatyvių DI sprendimų testavimui.“


4. Stiprinti aukšto lygio DI kompetencijas prioritetinėse srityse

Tauras Jonaitis  pristatė žmogiškųjų išteklių kryptį: 1.3 uždavinys Stiprinti aukšto lygio DI kompetencijas prioritetinėse srityse. Pagrindinis rodiklis - DI potencialo indeksas, apimantis doktorantų skaičių, tyrėjų pritraukimą ir tyrimų kokybę. Pirmoji iniciatyva – 1.3.1.didinti DI doktorantūros vietų skaičių ir skatinti doktorantų tarptautiškumą bei tyrimų kokybę. Papildo, kad remiamasi Estijos pavyzdžiu ir konsultacijomis su mokslo atstovais. Siekiama iki 2035 m. turėti apie 100 DI doktorantų ir šį veiksmą įtraukti į mokslo dalį bei NPP pasiūlymus. Esminė kryptis - auginti DI kūrėjų skaičių Lietuvoje.

Darbo grupės narių ir ekspertų pastebėjimai/siūlymai:

Antanas Čenys akcentuoja praktinę riziką: neaišku, kas vadovaus papildomiems doktorantams, nes vadovų pajėgumai yra riboti. Siūlo bendros DI doktorantūros modelį tarp universitetų, kad nebūtų dubliavimo ir uždarų institucinių kvotų. Taip pat, jei finansavimas ateis iš to paties ŠMSM doktorantūros krepšelio, kils konfliktas su kitomis sritimis, kurios taip pat prašys vietų. Todėl reikia ieškoti atskiro arba kūrybiškesnio finansavimo mechanizmo.
Andrius Bartminas: kelia klausimą, ar doktorantūros vietos galėtų būti finansuojamos per verslą, t. y. skiriant finansavimą įmonėms steigti doktorantūros vietas per verslo finansavimo priemones
Antanas Čenys: verslui dabartine forma doktorantai dažnai nėra reikalingi. Pasiūlo praktiškesnę paskatą - leisti doktorantui dirbti įmonėje su mažesne darbo vietos kaina arba mokestine paskata, tačiau tai reikalautų Finansų ministerijos sprendimų.

Pristačius 1.3.2. iniciatyvą Tyrėjų pritraukimas ir išlaikymas, Antanas Čenys pabrėžia, kad mokslo ir verslo interesai dažnai yra skitingi. Verslas dažnai nori tyrėją pasiimti savo poreikiams, o mokslo tikslas turėtų būti ruošti žmones, dirbančius su naujausiomis technologijomis, kurie vėliau galės eiti į verslą, startuolius ar viešąjį sektorių. Verslas turi būti šalia, bet reikia balanso.
Lukas Fabijonavičius: pabrėžia mokslo ir verslo partnerystės svarbą - verslas gali būti tyrimų partneris, padėti įvertinti komercinį potencialą, o šalia tyrimų galėtų veikti startuolių kūrimo ar akseleravimo elementai, kad tyrėjai suprastų komercializavimo kelią.
Lukas Balaševičius: iniciatyvos turi apimti ne tik studentus, bet ir tyrėjus, dėstytojus bei mokslo darbuotojus. Siūlo priemones, panašias į “sabbatical” ar stažuotes pramonės įmonėse, kad tyrėjai geriau suprastų verslo poreikius. Lietuvoje tokių priemonių trūksta, jos stiprintų tinklaveiką ir mokslo-verslo bendradarbiavimą.
Virginijus Dirma: verslas turėtų būti šalia, o ne priešpriešinamas su mokslu. Verslas palaiko tyrėjų skaičiaus didinimo veiksmą, bet priemonės neturi virsti neefektyviu infrastruktūros kūrimu.
Pristačius 1.3.2.3. iniciatyvą Skatinti tyrėjų dalyvavimą tarptautiniuose projektuos, Lukas Fabijonavičius siūlo svarstyti ryšių, narystės ar tinklaveikos kompensavimo mechanizmą bei dalinį kofinansavimą. Reikėtų aktyviai kalbėtis su LMT dėl naujo finansavimo periodo, kad tokios galimybės atsirastų.

5. Sukurti tvarią kibernetinio saugumo ekosistemą, užtikrinančią duomenų ir technologijų infrastruktūros apsaugą

Alina Gineitytė pateikė kvietimą prisijungti prie atskiros kibernetinio saugumo grupės, nustatant konkrečias kibernetinio saugumo kryptis ir kuriant strategijos gairėse išvystytai iniciatyvai tikslinius veiksmus.

6. Bendros išvados.

Darbo grupės nariai paraginti nuolat dalintis savo įžvalgom su Inovacijų agentūros atstovais.

